पाएं अपने शहर की ताज़ा ख़बरें और फ्री ई-पेपरडाउनलोड करें
लॉकडाउन के बावजूद पटना क्षेत्र के ग्रामीण अंचलों में कोरोना की रफ्तार कम होने के बजाए बढ़ती जा रही है। पिछले तीन दिन के भीतर पटना समेत इसके आसपास के ग्रामीण अंचलों से 73 लोगों की जांच रिपोर्ट पॉजिटिव आई है। बढ़ते संक्रमण से क्षेत्रवासियों की चिंता बढ़ी हुई है। बता दें कि जिला प्रशासन ने कोरोना संक्रमण की चेन तोड़ने के लिए जिले में 11 अप्रैल से लाॅकडाउन किया है। पटना में व्यापारिक प्रतिष्ठान बंद हैं, बुधवार व शनिवार को लगने वाला साप्ताहिक बाजार बंद है।
डरे सहमे ज्यादातर लोग कोविड 19 के नियम का पालन भी कर रहे हैं। इसके बाद भी कोरोना संक्रमण रूकने के बजाए बढ़ता जा रहा है। यह क्षेत्र के लोगों के साथ प्रशासन के लिए चिंता का विषय है। इसका बड़ा कारण यह भी है कि कंटेनमेंट जोन बनाए जाने के बाद जिले के विभिन्न गांवों में लगने वाले साप्ताहिक बाजारों पर भी प्रतिबंध लगा दिया गया है, सब्जी व फल वालों को ठेला में रखकर घूमघूम कर बेचने की अनुमति दी गई लेकिन पटना में कुछ सब्जी व्यापारी केवल दिखाने के लिए ठेला पास में रखते हैं और बिना घूमे एक स्थान पर रुक कर सब्जी बेचते हैं, इतना ही नहीं बल्कि पहले पटना में सप्ताह में दो दिन बाजार लगता था लेकिन अब हर रोज सुबह 6 से 10 बजे तक पटना के बाजारपारा, इमली चैक, फारेस्ट आफिस के पास सड़क के दोनों ओर सब्जी की दुकान लगती है, जहां किसी भी प्रकार का सोशल डिस्टेंसिंग का पालन नहीं किया जाता।
कई लोग तो बिना मास्क पहने ही सब्जी बेचते व खरीदते नजर आ जाते हैं, कुछ लोगों द्वारा अंदाजा लगाया जा रहा है कि क्षेत्र में कोरोना संक्रमण बढ़ने का एक कारण यह भी हो सकता है जिस ओर जिला प्रशासन को ध्यान देना चाहिए।सुबह 6 से 10 बजे तक बाजारपारा में भीड़ : लॉकडाउन का पालन करने वालों के घरों में अब राशन व जरूरत के अन्य सामानों की कमी होने लगी है, कहीं कहीं अनुमति लेकर शादी ब्याह का आयोजन किया जा रहा है जिसमें से किसी को किराना, कपड़ा, बर्तन, ज्वेलरी व अन्य सामानों की आवश्यकता पड़ रही है। इसलिए लोग पटना के बाजारपारा में सुबह 6 से 10 बजे तक जब तक पुलिस वेन बाजारपारा नहीं पहुंचती तब तक भीड़ बाजारपारा में लगी रहती है, जिससे बहुत से लोग क्षेत्र के ग्रामीण अंचलों के होते हैं, ऐसे में कोरोना संक्रमण फैलने का खतरा बना हुआ है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn